《游昼寒以茂林脩竹清流激湍分韵赋诗得竹字》
宋代·朱熹

仙洲几千仞，下有云一谷。道人何年来，借地结茅屋。

想应厌尘网，寄此媚幽独。架亭俯清湍，开径玩飞瀑。

交游得名胜，还往有篇牍。杖屦或鼎来，共此岩下宿。

夜灯照奇语，晓策散游目。茗椀共甘寒，兰皋荐清馥。

至今壁间字，来者必三读。再拜仰高山，𢥠然心神肃。

我生虽已后，久此寄斋粥。孤兴屡呻吟，群游几追逐。

十年落尘土，尚幸不远复。新凉有佳期，几日戒征轴。

宵兴出门去，急雨遍原陆。入谷尚轻埃，解装已银竹。

虚空一瞻望，远思翻蹙恧。袒跣亟跻攀，冠巾如膏沐。

云泉增旧观，怒响震寒木。深寻得新赏，一篑今再覆。

同来况才彦，行酒屡更仆。从容出妙句，珠贝烂盈匊。

后生更亹亹，俊语非碌碌。吾缨不复洗，已失尘万斛。

所恨老无奇，千毫真浪秃。

作者简介：朱熹（1130年9月15日～1200年4月23日），行五十二，小名沋郎，小字季延，字元晦，一字仲晦，号晦庵，晚称晦翁，又称紫阳先生、考亭先生、沧州病叟、云谷老人、逆翁。谥文，又称朱文公。汉族，祖籍南宋江南东路徽州府婺源县（今江西省婺源），出生于南剑州尤溪（今属福建三明市）。南宋著名的理学家、思想家、哲学家、教育家、诗人、闽学派的代表人物，世称朱子，是孔子、孟子以来最杰出的弘扬儒学的大师。